text: Video: Plast-havemøbler brændt i Horsens
  14 juli 2014 kl. 12.05
  Sydøstjyllands Politi har afblæst varslet til alle beboere i området ved Fuglevangsvej i Horsens. Branden på et møbellager er under kontrol.
  Branden opstod ved 13-tiden. I to haller opbevares plastikhavemøbler, og branden udviklede en sort røg, som frygtes at være giftig. Derfor udsendte Sydøstjyllands Politi en beredskabsmeddelelse ved 14-tiden.
  Advarslen går specielt på beboere i røgfanen fra branden - eller folk, som har opholdt sig i nærheden af røgen. Røgen kan være sundhedsskadeligt at indånde.
  Ifølge TV SYDs oplysninger er de mange tilskuere til branden blev bedt om at gå længere væk. Det skyldes, at der er trykflasker i de to lagerhaller.
  På møbellageret bliver der opbevaret plastikmøbler, og den kraftige røg er sundhedsskadelig ved indånding. Hvis man har været i røgen og føler ubehag, så opfordrer politiet til, at man søger egen læge eller kontakter vagtlægen.
  Men hvis man ikke bor i røgfanen, er der ikke nogen risiko, fortæller den vagthavende fra Sydøstjyllands Politi.
  Branden er ikke under kontrol endnu, og indtil videre har brandvæsnet slukket branden udefra.
  - Det lyder derudefra, at de er begyndt at komme ind i bygningen, siger den vagthavende.
  Politiet forventer at have branden under kontrol og ophæve varslingen klokken 16.
  Imens anmoder politiet om, at "alle holder sig på god afstand af brandstedet".
  
  